ક્રિસ્ટોફર હિચન્સ નામનો લેખક મધર ટેરેસાનો પ્રખર ટીકાકાર હતો. તેણે ઈ. સ. ૧૯૯૫માં ધ મિશનરી પૉઝિશન : મધર ટેરેસા ઇન થિયરી ઍન્ડ પ્રૅક્ટિસ નામનું તોફાની ટાઇટલ ધરાવતું પુસ્તક લખેલું. એમાં તેણે મધરને ટાંકીને લખ્યું છે કે મધરે જ મને કહેલું કે હું ગરીબી દૂર કરવા માટે નહીં બલકે કૅથલિકોની સંખ્યા વધારવા માટે કામ કરું છું. હું કોઈ સમાજસેવી નથી. હું આ બધું ઈસુ ખ્રિસ્ત માટે, ચર્ચ માટે કરું છું. હિચન્સે લખ્યું છે કે મધરે તેમની સંસ્થામાં દાન આપતા લોકોને ગેરમાર્ગે દોર્યા હતા. આ જ ક્રિસ્ટોફર હિચન્સને ૨૦૦૩માં મધરની બિએટિફિકેશનની વિધિ વખતે પરંપરા પ્રમાણે ડેવિલ્સ ઍડ્વોકેટ બનાવવામાં આવેલા. ભારતના રાષ્ટ્રીય સ્વયંસેવક સંઘથી લઈને બ્રિટિશ-પાકિસ્તાની પત્રકાર તારિક અલી સુધીના લોકોએ પણ આ જ મુદ્દે મધરનો વિરોધ કરેલો. ઈ.સ. ૧૯૯૪માં ક્રિસ્ટોફર હિચન્સે મધરની ટીકા કરતી હેલ્સ એન્જલ નામની ડૉક્યુમેન્ટરી ફિલ્મ પણ બનાવેલી. એ ડૉક્યુમેન્ટરીમાં મૅરી લુડોં નામની લેખિકા અને ભૂતપૂર્વ વૉલન્ટિયરે મિશનરીઝ ઑફ ચૅરિટી દ્વારા ચલાવાતા ‘નિર્મલ હૃદય’નું વર્ણન કરેલું. ‘નિર્મલ હૃદય’ જીવનની છેલ્લી ઘડીઓ ગણી રહેલા ગરીબ-બીમાર લોકોનું ઘર છે. મૅરીના કહેવા પ્રમાણે તેણે ત્યાં સેંકડો લોકોને અત્યંત ગંદકીવાળી પરિસ્થિતિમાં કોઈ પણ જાતની પેઇનકિલર કે દવાઓ વિના સબડતા જોયા. તેમનાં માથાં મૂંડી નાખવામાં આવેલાં. ઈવન સંસ્થાની સ્વયંસેવિકાઓને એક દરદીને ચડાવેલી સોય-ઇન્જેક્શનોનો ઉપયોગ સ્ટરિલાઇઝેશન વિના બીજા દરદીઓ પર કરતી જોઈ.